Ebben az évben is az M4 Sport közvetítette Magyarországon a futamokat, a kommentátorok Szujó Zoltán és Wéber Gábor voltak. 2016-ban már az összes hétvégi eseményt (beleértve a szabadedzéseket is) képernyőre tűzték, a "Boxutca magazin" pedig csütörtökönként jelentkezett. A két addigi utazó riporter, Bobák Róbert és Ujvári Máté mellé Szeleczky Ádám csatlakozott harmadik váltótársként. A szakértők továbbra is Magyarország legjobb pályaautó versenyzői voltak: Kiss Pál Tamás, Kiss Norbert és Michelisz Norbert. A 2016-os labdarúgó-Európa-bajnokság mérkőzéseivel történő időbeni ütközés miatt a kanadai és az európai nagydíj közvetítése a Dunán volt látható, csakúgy mint a brazil nagydíj, amely a magyar labdarúgó-válogatott Andorra elleni mérkőzésével egy időben került megrendezésre. A stáb állandó szinkrontolmácsa ebben az évben is Gether Dénes volt, aki elsősorban az időmérő és futam utáni, illetve a versenyzői parádén készült interjúkat fordította (kivéve a magyar nagydíjat, ahol minden interjút ő fordított).